Steen Gade (SF), 2012-05-24:
Tak til ministeren for en god redegørelse og et godt oplæg, som jo sætter rammerne for dansk energipolitik de næste 8 år.
Det vil jeg først opholde mig ved, for jeg tror, at det er lidt underkendt, hvor vigtigt det er.
De energiaftaler, vi har haft tidligere, har haft en horisont på 4 år, og for at være helt ærlig har man brugt det ene år til at forhandle den næste aftale, så horisonten har måske kun været 3 år.
Nu er der en 8-årig aftale, og allerede inden sommer er første trin færdigt.
Så har vi her i Folketinget ekspederet det, som er rammeværket og dermed hele grundkonstruktionen med økonomi osv. for, hvad der skal ske de næste 8 år.
Derefter kommer så det, som skal fylde den her aftale ud.
Det er der, hvor ordet paradigmeskift også er det ord, jeg vil vælge.
Vi er simpelt hen ved at ændre energipolitikken i løbet af 8 år ved at gå over til et system, som grundlæggende er bygget op på vedvarende energi.
Vi tror jo stadig ofte i den offentlige debat, at hele vores energiforsyning sådan nærmest er baseret på vind eller vedvarende energi.
Fordi vi har kunnet meget på vindenergiområdet osv., har måske også omverdenen det syn.
Sandheden er jo, at vi er et ganske stærkt kulland, og det er udfasningen af kul, som er en af de vigtigste ting af dem, der sker i de næste år.
Vind og anden vedvarende energi bliver så kernen i vores energiforsyning, når vi når til 2020 og skal kigge fremad.
Det betyder, at alle de analyser, der fremgår af energiaftalen, alle de ting, vi skal arbejde videre med, så vidt jeg kan se, bliver det vigtigste af det, der skal ske også på den korte bane fra nu af.
Der skal vi forstå, at udfordringen er at lave integrerede systemer, at vi skal gå fra et grundlæggende centralistisk energisystem til et grundlæggende decentralt energisystem.
Det integrerede består i, at vi i den periode skal finde ud af, hvordan vi får det, der hedder smart grid, altså intelligente net, til at spille sammen med en meget, meget stor produktion fra vind, hvordan det skal spille sammen med nye lagringteknikker, hvor man lagrer energien som fjernvarme eller i brint og samtidig udbygger elbilkonceptet, så vi lagrer ellen i biler, sådan at den meget store elproduktion kan blive udnyttet maksimalt og økonomisk maksimalt, så vi ikke for nu at snakke ærlig snak skal til at sælge vindstrømmen til Tyskland og andre naboer for en slik.
Det er den ene udfordring.
Overskrifterne er jo dem, som ministeren også har peget på, med at sørge for at få både den mest økonomiske og den mest fremtidssikrede løsning ud af det her.
Ministeren har nævnt erhvervs- og vækstministerens vækstteam, som er i gang på det her område, og vores handels- og investeringsminister er jo også i gang med at lave en særlig eksportindsats på det her område.
Der tror jeg at det er vigtigt at sige, at Danmark som et demonstrationsland for alle de her teknologier, som hele verden er i gang med at udvikle og får brug for, skal komme først med nogle af tingene og blive konsolideret på andre punkter og så være et udstillingsvindue og påvirke først og fremmest EU, som ministeren lagde vægt på.
Jeg vil også nævne, at vi jo her om en månedstid skal til Rio de Janeiro, og jeg synes ikke, det er helt ligegyldigt, om man i Rio de Janeiro kunne vedtage en global forpligtelse til, at der bliver adgang til elektricitet for alle i 2030, samt mål for vedvarende energi i verden i 2030 og mål for energieffektivitet.
De tre ting er ikke ligegyldige, selv om det er med konsensus og alt det besvær, vi ved der er, når det drejer sig om globale beslutninger.
Og også selv om de ikke bliver endeligt besluttet i Rio de Janeiro, er det ikke ligegyldigt, at de bliver ført videre i FN-systemet.
For det er jo også en chance for for alvor at kunne være med til at skabe de job, det her også handler om.
Jobbene er der mange af.
Der er tusindvis af job.
Jeg vil her tillade mig at sige, at det er den vækstmotor, der er vedtaget i år i den her folketingssamling, som der er flest arbejdspladser i.
Der er rigtig mange arbejdspladser i det.
Udregnet på årsplan kan man vel nå op på 40.000, og det er en stak at få realiseret.
Gør vi det rigtigt, vil det altså være et boost ikke bare for virksomheder og danske arbejdspladser generelt; det er til gavn for produktionsarbejdspladser, og det er i høj grad til gavn for Udkantsdanmark, for rigtig mange af arbejdspladserne ligger der.
Når det nu omfatter mange partier, er der måske nogle, der tænker, at det er et dårligt forslag til vedtagelse og et dårligt forlig.
Det er min klare opfattelse at det både er et godt forslag til vedtagelse og et meget godt forlig, der ligger bag.
Det lyder sådan:
I aftaleperioden gennemføres en omfattende fremtidssikring af dansk energipolitik med hovedvægt på en forstærket energibesparelsesindsats og en omfattende udbygning med vedvarende energi, som bl.a. medvirker til Danmarks selvforsyning med energi.
Folketinget opfordrer regeringen til at sikre en effektiv opfølgning og implementering af aftalens mange forskellige initiativer, herunder at Danmark i videst muligt omfang høster de erhvervsmæssige og beskæftigelsesmæssige gevinster af aftalens initiativer.«